雲安玉虛觀南軒感事二首  其二
作者：杜柬之
朝代：宋

paragraphs: 念我蓄一櫛，間關走西東。
携持三十年，出處靡不同。
朝梳带殘月，暮理含清風。
戶樞既日運，何由生蠹蟲。
今晨無故折，脆響猶春葱。
物理有定數，吾生得無窮。
即事感百慮，撫躬悲一翁。
空囊乏贐鐵，閙市多良工。
鸞膠墮渺茫，秋扇慚初終。
從渠老齒豁，稱我醉顱童。